এ তো গেল আইসল্যান্ড বন্দনা। টুর্নামেন্টের আরেক নবগত ওয়েলস তো রিতিমত ইতিহাসই গড়ে ফেলল এবার। দীর্ঘ ৫৬ বছর পর ফুটবলের বড় কোন টুর্নামেন্টে অংশ নেওয়া দলটির অগ্রযাত্রা থামে সেমি-ফাইনালে এসে! ইতিহাসের জন্ম দিয়েছিল জর্জ বেস্টের দেশ নর্দান আয়ারল্যান্ডও। প্রথমবার আসরে সুযোগ পেয়ে জায়গা করে নেয় শেষ ষোলোয়। টুর্নামেন্ট জুড়েই তাই একদিকে যেমন ছিল নবাগতদের গৌরবের বিজয়গাঁথা, অন্যদিকে ছিল ফেভারিটদের হতাশাময় বিদায়ের করুণ রাগ। অখ্যাত আইসল্যান্ডের কাছে ইংল্যান্ডের বিদায়ের কথা আগেই বলেছি। সেই সাথে একে একে বিদায় নেয় হ্যাটট্রিক শিরোপা জয়ের স্বপ্নে বিভোর স্পেন (কোয়ার্টার ফাইনাল), আত্মবিশ্বাসের তুঙ্গে থাকা বিশ্ব চ্যাম্পিয়ন জার্মানি (সেমিফাইনাল), দেশের ফুটবলে নবদিগন্তের আলো হয়ে আসা বেলজিয়াম (কোয়ার্টার ফাইনাল) এবং ফেভারিট না হয়েও দুর্দান্ত খেলতে থাকা ইতালি (কোয়ার্টার ফাইনাল)। স্বাগতিক হিসেবে তৃতীয় বৈশ্বিক ফুটবল শিরোপার স্বপ্ন দেখতে থাকা ফ্রান্সের যাত্রাটা ফাইনাল পর্যন্ত পৌঁছালেও শেষ মুহূর্তে এসে হতাশাই সঙ্গী হয় তাদের। পুরো ম্যাচে দুর্দান্ত খেলেও হার মানতে হয় পর্তুগিজদের কাছে।